上黄任道
作者：王令
朝代：宋

paragraphs: 家世無雙舊，材資第一良。
山川儲地秀，日月合天光。
遠色抵千古，洪聲壓四方。
道如天未喪，子讓世誰當。
文斧摩空運，儒工縮手藏。
鎔金斥淄石，截玉出端剛。
追復軒羲舊，裨縫典誥亡。
誇傳爭噍噍，問望蔚堂堂。
章甫通期冠，緇裘詎合裳。
計量遺丈引，收取竟尋常。
有漸雖宜賀，論才固在傷。
偶來官簿版，何異任牛羊。
客有装垂槖，時窮道括囊。
貧才完竪褐，義不及妻糠。
劍折終羞屈，蘭移不改香。
幸偷容足地，恥學及羮墻。
同日如無善，當年尚取狂。
互鄉前事在，北面有先望。